## Zakon o izmjenama i dopunama Zakona o osnovnom školstvu

### NN 59/2001 (30.6.2001.), Zakon o izmjenama i dopunama Zakona o osnovnom školstvu

# HRVATSKI SABOR

## if !supportEmptyParas endif

958

Na teme­lju članka 88. Ustava Republike Hrvatske, donosim

## ODLUKU

### o  proglaŠENJU ZAKONA  O izmjenama i dopunama Zakona o osnovnom  Školstvu

Proglašavam Zakon o izmjenama i dopunama Zakona o osnov­nom školstvu,
koji je donio Hrvatski sabor na sjednici 28. lipnja 2001.

Broj:
01-081-01-2080/2
Zagreb, 29. lip­nja 2001.

Predsjednik
Republike Hrvatske
**Stjepan Mesić,** v. r.

## ZAKON

### o izmjenama i dopunama Zakona o osnovnom  Školstvu

Članak 1.

U Zakonu o osnovnom školstvu
(»Narodne novine«, br. 59/90., 26/93., 27/93. i 7/96.) članak 4. mijenja se i
glasi:

»Osnovno školovanje obavljaju
osnovne škole i druge javne ustanove, u skladu s ovim Zakonom.

Odredbe Zakona o ustanovama i
drugih propisa primjenjuju se na djelatnost osnovnog školovanja samo ako ovim
Zakonom nije drugačije određeno.«

Članak 2.

U članku 5. dodaju se stavci
2. i 3. koji glase:

»Osnovno školovanje može se
ostvarivati prema alternativnim nastavnim programima, odnosno metodama, u skladu
s ovim Zakonom.

Roditelji i učenici imaju
pravo birati vrste, oblike i metode osnovnog školovanja u skladu s ovim
Zakonom.«

Članak 3.

Članak 7. mijenja se i glasi:

»Osnovno školovanje djece pripadnika
nacionalnih manjina ostvaruje se prema odredbama Zakona o odgoju i obrazovanju
na jeziku i pismu nacionalnih manjina, odredbama ovoga Zakona i drugih
propisa.«

Članak 4.

Iza članka 7. dodaje se
članak 7.a koji glasi:

»Članak 7.a

Osnovno školovanje u
dopunskoj nastavi djece hrvatskih građana u inozemstvu obavlja se prema
posebnom nastavnom programu u skladu s ovim Zakonom, međunarodnim ugovorom i
propisima zemlje u kojoj se nastava izvodi.

Uvjete i postupak izbora
učitelja za rad s djecom hrvatskih građana u inozemstvu propisuje ministar
prosvjete i športa (u daljnjem tekstu: ministar) pravilnikom.«

Članak 5.

Članak 10. mijenja se i
glasi:

»Javne potrebe u osnovnom
školstvu utvrđuju se pedagoškim standardom osnovnog školstva u Republici
Hrvatskoj (u daljnjem tekstu: pedagoški standard).

Pedagoškim standardom
utvrđuju se materijalni, kadrovski i drugi uvjeti za ostvarivanje djelatnosti i
podjednak razvoj osnovnog školstva za srednjoročno razdoblje.

Pedagoški standard donosi
Hrvatski sabor.«

Članak 6.

Članak 11. mijenja se i
glasi:

»Sredstva za financiranje
djelatnosti osnovne škole čiji je osnivač Republika Hrvatska ili jedinica
lokalne i područne (regionalne) samouprave osiguravaju se u državnom proračunu,
odnosno prora­čunu jedinice lokalne i područne (regionalne) samouprave.

U državnom proračunu
osiguravaju se sredstva za:

- plaće zaposlenika osnovne
škole,

- prijevoz zaposlenika,

- naknade zaposlenika osnovne
škole utvrđene kolektivnim ugovorom,

- stručno usavršavanje
učitelja i stručnih suradnika,

- povećane troškove
školovanja učenika na jeziku i pismu nacionalne manjine,

- povećane troškove
prijevoza, posebnih nastavnih sredstava i pomagala, te troškove sufinanciranja
prehrane za učenike s teškoćama u razvoju,

- programe za rad s darovitim
učenicima,

- programe informatizacije
osnovnih škola,

- programe opremanja školskih
knjižnica,

- sufinanciranje programa
privatnog školstva,

- kapitalne projekte
izgradnje utvrđene u posebnom dijelu državnog proračuna za 2001. godinu u razdjelu
0.80 – glava 15. do njihove potpune funkcionalnosti, te kapitalnu izgradnju
školskog prostora i opreme prema kriterijima i mjerilima za osiguravanje
minimalnog financijskog standarda osnovnog školstva,

- programe od zajedničkog
interesa za djelatnost osnovnog školstva (sustav informiranja,
stručno-pedagoški časopisi, stručne knjige, programi ustanova i stručnih
udruga, obljetnice i manifestacije te programi iznannastavnih aktivnosti).

U proračunu jedinice lokalne
i područne (regionalne) samouprave osiguravaju se sredstva za:

- materijalne troškove
osnovne škole,

- investicijsko održavanje
školskog prostora, opreme, nastavnih sredstva i pomagala,

- nabavu školske opreme,
nastavnih sredstava i pomagala,

- prijevoz učenika,

- kapitalnu izgradnju školskog
prostora i opreme prema standardima i normativima koje utvrđuje ministar.

Vlada Republike Hrvatske
svake godine istodobno kada utvr­đuje prijedlog državnog proračuna utvrđuje
kriterije i mjerila za osiguravanje minimalnoga financijskog standarda radi ostvariva­nja
javnih potreba prema stavku 2. i 3. ovoga članka i odredbama članka 10. ovoga
Zakona.

Članak 7.

Članak 12. briše se.

Članak 8.

U članku 15. stavak 2. mijenja se i glasi:

»Jedinica lokalne i područne (regionalne) samouprave može utvrditi šire
javne potrebe u osnovnom školstvu (sufinanciranje prehrane učenika, produženi i
cjelodnevni boravak učenika, sufinanciranje programa privatnog školstva i
ostali programi osnovnog školstva od zajedničkog interesa), za koje sredstva
osigurava svojim proračunom.«

Članak 9.

Članak 16. mijenja se i glasi:

»Osnovna škola je javna ustanova.

Osnovna škola ne može se osnovati radi stjecanja dobiti.

Osnovnu školu može osnovati:

- Republika Hrvatska,

- jedinica lokalne i područne (regionalne) samouprave i druga pravna i
fizička osoba.«

Članak 10.

Iza članka 16. dodaje se članak 16.a koji glasi:

»Članak 16.a

Osnovna škola može imati jednu ili više područnih škola. Područna škola
nije pravna osoba i obavlja djelatnost osnovnog školstva kao podružnica osnovne
škole.«

Članak 11.

Članak 17. mijenja se i glasi:

»Mrežu osnovnih škola za svoje područje, izuzev škola s pravom javnosti,
utvrđuje predstavničko tijelo županije, odnosno Grada Zagreba, uz prethodnu
suglasnost ministra.«

Članak 12.

Članak 18. mijenja se i glasi:

»Akt o osnivanju osnovne škole, pored uvjeta propisanih Zakonom o
ustanovama (»Narodne novine«, br. 76/93. i 29/97.), sadrži odredbe o:

- nastavnom programu i
uvjetima njegova ostvarivanja,

- stručnim zaposlenicima
potrebnim za izvođenje nastavnog programa,

- osiguravanju odgovarajućeg
prostora, nastavnih sredstava i pomagala,

- uvjetima i načinu
osiguravanja financijskih sredstava potrebnih za izvođenje nastavnog programa.

Aktom o osnivanju osnovne škole može se odrediti da osnov­na škola radi
prema alternativnom nastavnom programu, odnosno metodi.

Sredstva potpore za rad osnovne škole čiji je osnivač fizička, odnosno
pravna osoba iz članka 16. stavka 3. podstavka 2. ovoga Zakona osiguravaju se
iz državnog proračuna u skladu s kriterijima koje propisuje ministar.

Osnovna škola može započeti s radom kada ministar donese rješenje o
ispunjenosti uvjeta iz stavka 1. ovoga članka.«

Članak 13.

Iza članka 18. dodaje se članak 18.a koji glasi:

»Osnovna škola je pravna
osoba.

Osnovna škola upisuje se u
sudski registar te upisnik ustanova osnovnog školstva koji vodi Ministarstvo
prosvjete i športa (u daljnjem tekstu: Ministarstvo), nakon donošenja rješenja
iz članka 18. stavka 4. ovoga Zakona.«

Članak 14.

Članak 21. mijenja se i
glasi:

»Osnovna odnosno područna
škola prestaju u skladu s odred­bama Zakona o ustanovama.

Prije prestanka osnovne
odnosno područne škole, osnivač je dužan učenicima osigurati školovanje u
drugoj školi pod jednakim uvjetima.«

Članak 15.

Članak 22. briše se.

Članak 16.

Članak 23. briše se.

Članak 17.

U članku 27. stavku 1. iza
riječi: »hrvatskom jeziku« briše se točka i dodaju riječi: »i latiničnom
pismu«.

Stavak 2. mijenja se i glasi:

»Nastava u osnovnoj školi
može se izvoditi i na jednom od svjetskih jezika uz suglasnost ministra, ako škola
izvodi među­narod­ni program.«

Članak 18.

U članku 38. stavku 2.
riječi: »mišljenje Zavoda za školstvo« zamjenjuju se riječima: »suglasnost
Ministarstva.«

Članak 19.

U članku 46. stavku 1.
riječi: »Predstavničko tijelo općine, grada, županije, odnosno Grada Zagreba
dužno je« zamjenjuju se riječima: »Jedinice lokalne i područne (regionalne)
samouprave dužne su«.

Članak 20.

U članku 56. stavku 1.
brojka: »V.« zamjenjuje se brojkom: »IV.«.

U stavku 3. prva rečenica
mijenja se i glasi:

»Popravni ispit polaže se
pred ispitnim povjerenstvom u dva ispitna roka, krajem lipnja i kolovoza.«

Članak 21.

U članku 68. riječi:
»nadležnog upravnog tijela zdravstva« zamjenjuju se riječima: »ovlaštenog
liječnika«.

Članak 22.

U članku 71. stavak 2. briše
se.

Članak 23.

Članak 72. mijenja se i
glasi:

»Rad u osnovnoj školi ne može
obavljati osoba koja je pravomoćno osuđena za kazneno djelo protiv Republike
Hrvatske, kazneno djelo protiv spolne slobode i spolnog ćudoređa, kazneno djelo
kršenja obiteljskih obveza, kazneno djelo zapuštanja i zlo­stav­ljanja djeteta
ili maloljetne osobe ili neko drugo kazneno djelo protiv tjelesne zloporabe
djeteta ili maloljetne osobe.

Učitelji i stručni suradnici
dužni su poduzimati mjere zaštite prava djeteta, te o svakom kršenju tih prava,
posebice o oblicima tjelesnog ili duševnog nasilja, spolne zloporabe,
zanemarivanja ili nehajnog postupanja, zlostavljanja ili izrabljivanja djeteta,
odnosno učenika odmah javiti tijelu socijalne skrbi, odnosno drugom nadležnom
tijelu.«

Članak 24.

U članku 73. stavak 1. i 2.
brišu se.

Dodaje se novi stavak 1. koji
glasi:

»Poslove učitelja u razrednoj
odnosno predmetnoj nastavi može obavljati osoba koja ima odgovarajuću visoku
stručnu spremu.«

Dosadašnji stavak 3. postaje
stavak 2.

Članak 25.

Članak 75. mijenja se i
glasi:

»Vrstu stručne spreme
učitelja i stručnih suradnika te sadržaj, način i uvjete polaganja stručnog
ispita propisuje ministar.«

Članak 26.

Iza članka 75. dodaje se
članak 75.a koji glasi:

»Članak 75.a

Obveze učitelja i stručnih suradnika
u osnovnoj školi odre­đuju se rješenjem o rasporedu radnih obveza u skladu s
godišnjim planom rada škole tako da obuhvate rad s učenicima u nastavi te
ostale poslove u okviru ugovorenog radnog vremena, u skladu s ovim Zakonom i
kolektivnim ugovorom.

Obveze učitelja i stručnih
suradnika obuhvaćaju rad u nastavi, izvannastavnim aktivnostima, rad u stručnim
tijelima, pripremanje za nastavu, stručno usavršavanje i ostvarivanje kulturnih
programa škole.

Pod radom s učenicima u
nastavi smatra se izvođenje redovite, izborne, fakultativne, dodatne i dopunske
nastave u razrednom odjelu iz predmeta utvrđenih nastavnim planom i programom i
sat razredne zajednice.«

Članak 27.

Članak 76. mijenja se i
glasi:

»Učitelji i stručni suradnici
mogu napredovati u struci i stje­cati zvanja mentor i savjetnik.

Postupak, način i uvjete
napredovanja i stjecanja zvanja uči­telja i stručnih suradnika propisuje
ministar.«

Članak 28.

Članak 77. mijenja se i
glasi:

»Učitelj i stručni suradnik
zasniva radni odnos ugovorom o radu.

Potrebu za učiteljem odnosno
stručnim suradnikom škola ob­vezno oglašava putem Zavoda za zapošljavanje.
Oglas se može objaviti i u dnevnom tisku, odnosno »Školskim novinama«.

S učiteljem i stručnim
suradnikom koji ima zasnovan radni odnos u osnovnoj školi s nepunom tjednom
normom može se zasnovati radni odnos u drugoj školi do propisane tjedne norme
rada bez javnog oglašavanja iz stavka 2. ovoga članka.

O zasnivanju i prestanku
radnog odnosa s učiteljem i struč­nim suradnikom odlučuje školski odbor na prijedlog
ravnatelja.«

Članak 29.

Članak 78. mijenja se i glasi:

»S osobom koja nema stručnu spremu propisanu za učitelja ili stručnog
suradnika prema odredbama ovoga Zakona može se zasnovati radni odnos na
određeno vrijeme, najdulje na godinu dana.

Ako se na oglas ne javi osoba koja ispunjava uvjete za uči­telja ili
stručnog suradnika, na poslovima učitelja, odnosno struč­nog suradnika može se
zasnovati radni odnos na neodređeno vrije­me s osobom koja nema
pedagoško-psihološku naobrazbu, odnosno stručni ispit pod uvjetom da stekne
pedagoško-psihološku naobrazbu i položi stručni ispit najkasnije u roku od 2
godine od dana zasnivanja radnog odnosa, u protivnom, prestaje joj radni
odnos.«

Članak 30.

Članak 81. briše se.

Članak 31.

Članak 86. mijenja se i glasi:

»Osnovna škola ima statut.

Statutom osnovne škole uređuje se način obavljanja djelatnosti škole,
djelokrug i ovlaštenja tijela upravljanja i stručnih tijela škole te uređuju
druga pitanja od značaja za djelatnost i poslovanje škole, u skladu s aktom o
osnivanju škole i zakonom.

Statut osnovne škole donosi školski odbor.«

Članak 32.

Članak 88. mijenja se i glasi:

»Za ravnatelja osnovne škole može se imenovati osoba koja ispunjava
uvjete za učitelja ili stručnog suradnika i ima najmanje pet godina iskustva u odgojno-obrazovnom
radu.

Ravnatelj se imenuje na temelju javnog natječaja.

Ravnatelja imenuje i razrješava školski odbor.

Ravnatelj se imenuje na četiri godine. Ista osoba može biti ponovno
imenovana.

Način i postupak imenovanja ravnatelja uređuje se statutom škole.«

Članak 33.

Iza članka 88. dodaje se članak 88.a koji glasi:

»Članak 88.a

Školski odbor razriješit će ravnatelja i prije isteka roka na koji je
imenovan u slučajevima utvrđenim Zakonom o ustanovama.

Školski odbor donijet će odluku o razrješenju prema stavku 1. ovoga
članka najkasnije u roku od 15 dana od dana kada utvrdi da su se stekli uvjeti
za razrješenje.

U slučaju da se steknu uvjeti za razrješenje, a školski odbor ne
razriješi ravnatelja prema stavku 2. ovoga članka, ravnatelja će razriješiti
ministar.«

Članak 34.

Članak 89. mijenja se i glasi:

»Školski odbor broji 9 članova.

Četiri člana školskog odbora biraju zaposlenici tajnim glaso­va­njem iz
reda učitelja i stručnih suradnika, a dva člana biraju roditelji iz reda vijeća
roditelja.

Predstavničko tijelo jedinice lokalne samouprave na čijem pod­ručju je
sjedište škole bira tri člana školskog odbora.

Članovi školskog odbora biraju se na četiri godine i mogu biti ponovno
izabrani.

Odluke školskog odbora valjane su ako se za njih izjasni većina ukupnog
broja članova.

Način i postupak izbora i razrješenja članova iz stavka 2. ovoga članka
te način rada školskog odbora propisuje škola statutom, u skladu s ovim Zakonom
i drugim propisima.«

Članak 35.

Iza članka 89. dodaje se
članak 89.a koji glasi:

»Članak 89.a

Ako školski odbor ne obavlja
poslove iz svoga djelokruga u skladu sa zakonom ili te poslove obavlja na način
koji ne omogućava redovito poslovanje i djelatnost škole, osnivač škole može
raspustiti školski odbor.

Ako se školski odbor ne može
utemeljiti prema članku 89. ovoga Zakona, odnosno ako osnivač donese odluku o
raspuštanju školskog odbora, imenovat će povjerenstvo od tri člana iz reda
učitelja i stručnih suradnika škole, predstavnika jedinice lokalne samouprave
na čijem je području sjedište škole i roditelja.

Povjerenstvo iz stavka 2.
ovoga članka ima ovlaštenja školskog odbora ali ne može imenovati, odnosno
razriješiti ravnatelja. Ovlaštenja povjerenstva su privremena i traju do izbora
članova školskog odbora.

Povjerenstvo je dužno provesti
izbor članova školskog odbora najkasnije u roku tri mjeseca od dana
imenovanja.«

Članak 36.

U članku 90. stavku 1. i 2.
riječi: »zajednica doma i škole« zamjenjuju se riječima »vijeće roditelja«.

Članak 37.

U članku 93. stavku 2. iza riječi:
»učeničku knjižicu« dodaje se riječ: »svjedodžbu«, i stavlja zarez.

Članak 38.

U članku 97. stavci 2. i 3.
brišu se.

Članak 39.

Iza članka 105. dodaje se
članak 105.a koji glasi:

»Članak 105.a

osnivačka prava nad
osnovnom školom čiji je osnivač Republika Hrvatska, Vlada Republike Hrvatske
ili od nje ovlašteno ministarstvo može prenijeti na jedinicu lokalne, odnosno
područne (regionalne) samouprave, u skladu s odredbama ovoga Zakona, na zahtjev
njenog poglavarstva.«

Članak 40.

Uz osobe koje ispunjavaju
uvjete iz članka 73. ovoga Zakona, poslove učitelja predmetne nastave može
obavljati i osoba koja ima odgovarajuću višu stručnu spremu pod uvjetom da ju
je stekla do stupanja na snagu Zakona o osnovnom školstvu (»Narodne novine« br.
59/90.).

Poslove učitelja razredne
nastave može obavljati i osoba koja je najkasnije do 1992. godine upisala
dvogodišnji studij razredne nastave i stekla odgovarajuću višu stručnu spremu.

Članak 41.

Osnovne škole
dužne su uskladiti svoje opće akte i utemeljiti školske odbore prema odredbama
ovoga Zakona u roku od tri mjeseca od dana stupanja na snagu ovoga Zakona.

U osnovnoj školi u
kojoj je imenovan vršitelj dužnosti ravnatelja prema ranijim propisima, školski
odbor dužan je raspisati natječaj za izbor ravnatelja najkasnije u roku od šest
mjeseci od da­na stupanja na snagu ovoga Zakona, te imenovati ravnatelja prema
odredbama ovoga Zakona.

Postupak za izbor
ravnatelja započet do stupanja na snagu ovoga Zakona dovršit će se prema
odredbama ovoga Zakona.

Članak 42.

U članku 8. Zakona o osnovnom
školstvu riječi: »tijela jedinice lokalne samouprave i uprave« zamjenjuju se
riječima: »tijela jedinica lokalne i područne (regionalne) samouprave«, a u
članku 9., članku 20. stavku 3., članku 44. stavku 1., 2. i 3. i članku 60.
stavku 2. Zakona o osnovnom školstvu riječi: »upravno tijelo županije«
zamjenjuje se riječima: »tijelo županijske državne uprave« u odgovarajućem
padežu.

U svim odredbama Zakona o
osnovnom školstvu riječi: »organ«, »organizacija« i »komisija« zamjenjuju se
riječima »tijelo«, »ustanova« odnosno »povjerenstvo« u odgovarajućem padežu.

Članak 43.

Ovlašćuje se Odbor za
zakonodavstvo Hrvatskoga sabora da utvrdi i izda pročišćeni tekst Zakona o
osnovnom školstvu.

Članak 44.

Ovaj Zakon stupa na snagu
danom objave u »Narodnim novinama«, a primjenjuje se od 1. srpnja 2001.

Klasa: 602-02/01-01/01
Zagreb, 28. lipnja 2001. HRVATSKI SABOR

if !supportEmptyParas endif

Predsjednik
Hrvatskoga sabora
**Zlatko Tomčić**, v. r.

if !supportEmptyParas endif

Zakon, NN 59/2001-958